LIGJ
Nr. 15/2026

PËR DISA NDRYSHIME NË LIGJIN NR. 97/2013, “PËR MEDIAT AUDIOVIZIVE
NË REPUBLIKËN E SHQIPËRISË”, I NDRYSHUAR[footnoteRef:2] [2:  Ky ligj përafron Rregulloren (BE) 2024/1083 të Parlamentit Evropian dhe të Këshillit të 11 prillit 2024, që krijon një kuadër të përbashkët për shërbimet mediatike në tregun e brendshëm dhe ndryshon direktivën 2010/13/BE (Akti Evropian për Lirinë e Medias), numri CELEX: 22024R1083, Fletore Zyrtare e BE-së, seria L, datë 17.4.2024.] 


Në mbështetje të neneve 78 dhe 83, pika 1, të Kushtetutës, me propozimin e një deputeti,

KUVENDI
 I REPUBLIKËS SË SHQIPËRISË

VENDOSI:

Në ligjin nr. 97/2013, “Për mediat audiovizive në Republikën e Shqipërisë”, të ndryshuar, bëhen këto ndryshime:

Neni 1

Në nenin 3 shtohen përkufizimet, si më poshtë:
“54. “Regjistri i pronësisë së OSHMA-ve” është bazë të dhënash elektronike e administruar dhe e publikuar nga AMA, në të cilin regjistrohen të dhënat për strukturën pronësore dhe pronarin përfitues sipas legjislacionit në fuqi për mediat audiovizive dhe për regjistrin e pronarëve përfitues, me qëllim garantimin e transparencës së pronësisë të shoqërive mediatike.
55. “Pronar përfitues”, “pronësi direkte” dhe “pronësi indirekte” kanë kuptimin e përcaktuar në legjislacionin në fuqi për regjistrin e pronarëve përfitues, të zbatueshme dhe të interpretuara në funksion të garantimit të transparencës së pronësisë së subjekteve OSHMA.”.

Neni 2

Pas nenit 33 shtohet neni 33/1 me këtë përmbajtje:

“Neni 33/1
Transparenca pronësore mediatike

1. AMA siguron që çdo ofrues i shërbimit mediatik që është nën juridiksionin e saj të bëjë lehtësisht, në mënyrë të drejtpërdrejtë dhe të aksesueshëm në mënyrë të përhershme për marrësit e një shërbimi të paktën informacionin e mëposhtëm: 
a) emrin; 
b) adresën gjeografike në të cilën ndodhet; 
c) të dhënat, duke përfshirë adresën e email-it ose faqen e internetit, të cilat mundësojnë që ai të kontaktohet menjëherë në mënyrë të drejtpërdrejtë dhe efektive; 
ç) autoritetet ose organet rregullatore kompetente ose organet mbikëqyrëse që shikuesit mund t’u referohen. 
2. Ofruesit e shërbimeve mediatike bëjnë lehtësisht të aksesueshëm për marrësit e shërbimeve të tyre informacionin e përditësuar për strukturën pronësore dhe në veçanti për: 
a) emrin ose emrat e pronarëve të tyre të drejtpërdrejtë ose të tërthortë, që kanë aksione dhe u mundësojnë atyre të ushtrojnë ndikim në funksionimin dhe vendimmarrjen strategjike, duke përfshirë pronësinë direkte ose indirekte nga një shtet ose nga një autoritet ose subjekt publik;
b) emrin ose emrat e pronarëve të tyre përfitues; 
c) shumën totale vjetore të fondeve publike për reklamat shtetërore që u ndahen atyre dhe shumën totale vjetore të të ardhurave nga reklamat e marra nga autoritetet ose subjektet publike të vendeve të treta.
Me qëllim verifikimin e të dhënave të marra dhe sigurimin e informacionit të përditësuar dhe të kryqëzuar, AMA bashkëpunon me Qendrën Kombëtare të Biznesit (QKB), e cila ofron informacionin e kërkuar në kohë dhe në përputhje me dispozitat e ligjit.
3. Këto masa duhet të respektojnë të drejtat themelore, si jeta private dhe familjare e pronarëve përfitues në përputhje me parashikimet e legjislacionit në fuqi për mbrojtjen e të dhënave personale. Këto masa duhet të jenë të nevojshme dhe proporcionale dhe të synojnë arritjen e një qëllimi me interes të përgjithshëm. 
4. AMA mban databazën kombëtare të pronësisë mediatike, që përmban informacionin e përcaktuar në pikat e mësipërme.”.

Neni 3

Në nenin 133 pas pikës 8 shtohet pika 8/1 me këtë përmbajtje:
“8/1. Me gjobë nga 50 000 deri në 500 000 lekë për shkelje të detyrimeve të parashikuara nga pika 2 e nenit 33/1 të këtij ligji.”.

Neni 4
Hyrja në fuqi

Ky ligj hyn në fuqi 15 ditë pas botimit në Fletoren Zyrtare. 


Miratuar në datën 28.1.2026.

